Bittó Cigániková, Jana, poslankyňa NR SR (2023-05-24):
Ja len kvôli, ja len kvôli času aj kvôli tomu, aby ste prípadne mohli reagovať, odpoviem na to, čo bolo teda v komentároch. Začnem od vás, pani Záborská, kvôli, kvôli tej argumentácii, pretože rozumiem tým obavám, úplne úprimne. Rozumiem. A ja som to aj vždy hovorila, ja verím tomu, že vy teda naozaj máte to presvedčenie a dôvod, prečo vy napríklad predkladáte tie protiinterrupčné návrhy, je naozaj to, že vy chcete zachraňovať tie nenarodené deti, proste aby sa rodili, a teda máte obavu z tohto dôvodu, že jednoducho keď bude interrupčná tabletka, tak tie ženy budú chodiť akoby častejšie, alebo ľahšie to bude dostupné a bude tých interrupcií viacej. Ale tak ako hovoril môj kolega Lehotský, ukázalo sa v zahraničí, že to tak nie je. A poznám ten argument, že poviete, že no ale veď ony si dajú tú tabletku doma a sa to vlastne neukáže v tých ich štatistikách, ale to predsa to nie je pravda z toho dôvodu, že im tá tabletka môže byť predpísaná len na základe tehotenstva. Nemôže byť predpísaná hocikomu. Čiže to tehotenstvo je evidované a následne je evidované v prípade, že teda nie je dokončené ako, keď už, keď už to tá žena neprizná, hej, že si dala tú tabletku, že na tú interrupciu, tak potom ako spontánny potrat, ale v tých krajinách nerastú ani spontánne potraty. Ony klesajú v celej Európe preto, lebo je vyššia životná úroveň žien a aj bez zákazov máme najnižší počet interrupcií v histórii. A tabletka na tom nič nezmení. Ale. Poznám aj ten argument, sú nejaké jedna-dve krajiny, kde zavedením tabletky alebo v momente alebo v roku, keď bola zavedená tabletka, vzrástol počet interrupcií a bolo to ale iba v tých prípadoch, kedy tam predtým interrupcie neboli dovolené že vôbec. Takže bolo to, že vôbec a potom zrazu, ale hneď už aj tou najmodernejšou formou, lebo ja už som, tieto diskusie mám za tie roky za sebou. Tak len na tú argumentáciu. Chcem vám tiež povedať, že to nie je tak, že keď napíšeme do zákona, však vy to veľmi dobre viete, že sa to nesmie, tak sa to robiť nebude. Ony sa tie interrupcie dejú. Dnes jednoducho ženy, ktoré nemajú finančné možnosti, finančné prostriedky alebo nejakú možnosť vycestovať, tak musia podstúpiť chirurgický zákrok a to sú väčšinou tie ženy, ktoré jednoducho na tom nie sú úplne najle... najlepšie, nemajú ten život najľahší. Ženy, ktoré majú tie možnosti, tak si tú interrupčnú tabletku zoženú v zahraničí a potom môžu ísť u nás na kontrolu. Súčasťou toho, aj keď je to doma, tak je teda, tak je následná kontrola u lekára. Ale čo chcem tým povedať, je, že vlastne teraz sa to deje načierno. A takto by vlastne sme aspoň vedeli, ako to je v realite, a mohli, mohli pracovať. No a dôležitá vec bola to, že takéto, taký ten postupný, čoho sa obávate, že teraz niečo povolíme a potom postupne sa to bude vykonávať aj doma pomaly, tak, a rozumiem tomu, že keď to tak bolo v zahraničí, bojíte sa, že to bude aj tu. Ale na to odpovedám, že však to je predsa v našich rukách, v rukách zákonodarcov, v rukách lekárov, zdravotníkov. Teraz je absolútna zhoda. No ak by to niekto chcel, tak sme to my liberáli a aj my hovoríme, že určite nie, a pod dohľadom lekára, práve preto, aby tá žena mala všetko vysvetlené, aby jednoducho tá starostlivosť bola garantovaná. Nemáme absolútne záujem to nejako posúvať. A v prípade, že v budúcnosti niekto ten záujem bude mať, tak narazí na, na plénum Národnej rady. Čiže teraz niečo nerobiť a riskovať zdravie, životy žien preto, lebo v budúcnosti možno sa môže stať niečo, čomu vieme zabrániť, jednoducho nie je fér k tým ženám. K Ondrovi. Čo si hovoril, že tiež nerozumieš, a viem, že ty teda tiež citlivo veľmi vnímaš túto otázku, ale nerozumieš tomu, že prečo nie je tabletka, medikamentózna forma u nás nielenže povolená, ale prečo s tým nesúhlasia, tak ja len pripomeniem, že v podstate ja si pamätám prvý zdravotnícky výbor, kde som rozoberala túto tému s našimi najvyššími špičkami gynekologickými, a ja som neverila, že sa to nedá presadiť. Ja keď som počula tie argumenty, tie štúdie, že sa o to snažia dvadsať rokov, tam bolo, že absolútna jednoznačnosť. Za celú svoju politickú kariéru, čo sa venujem zdravotníctvu, ja som nestretla lekára, ktorý aktuálne vykonáva prax a povedal by, že s tým nesúhlasí, že by, že jednoducho to malo byť tak, ako to je dnes, a mali by sme ženy uspávať a posielať pod nôž. Neverila som tomu, že to nebude presadené, a veľmi sa čudujem, sedem rokov som tu a sedem rokov v podstate riskujeme zdravie žien len preto, lebo existuje nejaké náboženské presvedčenie alebo nejaké osobné presvedčenie, že interrupcie nemajú byť, čo je úplne legitímne, ale potom ak má niekto takéto presvedčenie, tak treba podať návrh normálne, a nie obchádzať to bársjakými kľučkami a komplikovať tým ženám život, lebo to naozaj nie je fér. Toto jednoducho nechce ani väčšinová spoločnosť. No a, a toto som už hovorila, že počas interrupčných, interrupcií, dnes zas po zavedení interrupčnej tabletky, takže odo mňa všetko. Ešte raz pripomínam, nie sme pri debate etickej, kultúrnej. My sme, bohužiaľ, pri debate medicínskej, ktorá na pôdu Národnej rady ani nepatrí. Nepatrí sem ani debata o tom, akým spôsobom sa bude vykonávať operácia slepého čreva alebo výmena bedrového kĺbu, takisto sem nepatrí debata o tom, akým spôsobom sa bude robiť interrupcia, lebo je to zdravotný zákrok. Lenže kým v prípade ostatných operácií sú vždy vypočutí odborníci, tak tu je jednoducho dvadsať rokov vypočutá nejaká zvlášt... nejaký zvláštny náboženský vplyv, ktorý je absolútne v rozpore s odbor... s požiadavkami odborníkov, a preto už po všetkom možnom, čo sa dalo urobiť a som naozaj urobila, apelovala, po tom, ako dvadsať rokov chodia a doprosujú sa ľudia, ktorí študovali medicínu, k tomu, aby mohli vykonávať svoju prax bez toho, aby ohrozovali ženy a ich následné deti a tehotenstvá, tak už mi nezostáva nič iné, ako skúsiť to takto a nejak úprimne vás poprosiť, aby ste si uvedomili, O. K., nechcete interrupcie, bojujte proti nim, je to legitímne. Podávajte návrhy nie cez radiačnú ochranu a pochovávanie slizníc maternice a zákazu interrupčnej tabletky, ale normálne, legitímne podajte to a získajte podporu. Ale nie takýmto spôsobom, pretože tu, tu my sme pri medicínskej otázke a nebyť takýchto vplyvov, ani by sme to nemuseli robiť. Bohužiaľ, musíme. Ďakujem.